मुंबई मोनो रेल का संचालन एमएमआरडीए यानी मुंबई मेट्रोपलिटन रीजनल डेवलपमेंट ऑथरिटी करती है। यानी यह महाराष्ट्र राज्य सरकार के अधीन है। आधुनिक भारत में यह देश की पहली मोनो रेल है। हालांकि इससे पहले देश में दो बार मोनो रेल चलाई जा चुकी है। पटियाला स्टेट मोनो रेल पटियाला राजघराना ने चलाया था जिसमें एक पहिया रेलवे ट्रैक पर तो दूसरा पहिया सड़क पर होता था। केरल के चाय बगानों में टाटा समूह ने भी कुंडाला वैली मोनो रेल चलाई थी। पर स्वतंत्र भारत में मुंबई में पहली बार मोनो रेल चल रही है। इस बीच मोनो रेल की तकनीक बदल चुकी है। मुंबई की मोनो रेल एलिवेटेड ट्रैक पर है। इसमें मेट्रो रेल की तरह लोहे की दो पटरियां या फिर पहिए नहीं हैं।